Tweejarige skiet sussie (4) doodDie vulstasie waar die voorval plaasgevind het. (Foto: Skermgreep van Google Maps) ’n Vierjarige Amerikaanse kleuter is dood toe haar tweejarige boetie haar per ongeluk met ’n vuurwapen in hul pa se motor by ’n vulstasie in Pennsilvanië doodgeskiet het. Die voorval het hom Dinsdag by ’n brandstofpomp by die Eagle Save Mart in Chester afgespeel. Die plaaslike polisie sê beamptes is net voor 11:00 (Amerikaanse tyd) na die betrokke vulstasie ontbied. ’n Voorlopige ondersoek het onthul dat ’n tweejarige seuntjie ’n vuurwapen in die geparkeerde motor by ’n brandstofpomp hanteer en toe afgevuur het. Die koeël het sy ouer sussie, wat ook in die motor gesit het, getref. CBS Philadelphia berig omstanders het ’n enkele skoot vanuit die motor gehoor. Die pa het glo buite die motor gestaan toe die skoot afgevuur is. Volwassenes op die toneel het die dogtertjie na ’n nabygeleë hospitaal gehaas waar sy dood verklaar is. Ooggetuies sê die kinders is altyd saam met hul pa in Chester gewaar. “Ek sou hulle elke oggend sien,” vertel inwoner Theodore Thaddeus Crump. “Hy is ŉ goeie ou. Hy het elke dag werk toe gegaan en sy kinders saam met hom gevat. Dit was vir hom die belangrikste ding. Hulle pa is ŉ baie goeie man.” Dié voorval volg enkele weke nadat ŉ driejarige Amerikaanse kleuter per ongeluk sy ma doodgeskiet toe hy met ŉ vuurwapen in hul motor gespeel het. Dié voorval het in die parkeerterrein van ŉ supermark in Dolton, ŉ voorstad van Chicago, plaasgevind. Die seuntjie het in sy karstoeltjie op die agtersitplek van die gesinsmotor gesit toe hy oënskynlik ongesiens sy pa se pistool in die hande gekry en later die sneller getrek het. Everytown For Gun Safety, ŉ Amerikaanse organisasie wat hom beywer vir strenger toesig oor vuurwapens, sê daar was vanjaar reeds minstens 51 onopsetlike skietvoorvalle deur kinders in die VSA. Dié voorvalle het die lewe van 17 mense geëis en 38 mense gewond gelaat.